Icukušimos šventykla
Icukušimos šventykla (jap. 厳島神社 = itsukushima-jinja) – kultūrinis pasaulio paveldo objektas, esantis Japonijoje, Icukušimos saloje, Hirosimos prefektūroje, netoli Hirosimos miesto. Šventykla priklauso šintoizmo tikėjimui, pastatyta kalno Misen (520 m) papėdėje. Ilgą laiką sala buvo laikyta šventa, neleista į ją patekti eiliniams žmonėms. Pirmosios šventyklos šioje vietoje įkurtos XI–XIII a., o Icukušima pradėta statyti XII a., apie 1168 metus. Susideda iš pastatų komplekso, gerai iliustruojančio to meto architektūros stilių. Laikui bėgant dalis pastatų buvo perstatyti iš naujo, XV–XVI a. kompleksas papildytas keliais naujais. Dideli šventyklos vartai, stovintys vandenyje, yra vienas iš geriausiai atpažįstamų Icukušimos šventyklos detalių, o jų vaizdas su Misen kalnu fone yra įtrauktas tarp Trijų žymiausių Japonijos reginių. Vartų aukštis siekia 16 metrų. Tiek vartus, tiek ir dalį šventyklos pastatų nuolat skalauja potvynių ir atoslūgių vanduo.